PATVIRTINTA

Rokiškio rajono savivaldybės tarybos

2019 m. gegužės 31 d. sprendimu Nr. TS-139

(Rokiškio rajono savivaldybės tarybos

2023 m. gruodžio 21 d. sprendimo Nr. TS- redakcija)

**ROKIŠKIO RAJONO SAVIVALDYBĖS VALDOMŲ ĮMONIŲ**

**VADOVŲ BEI KOLEGIALIŲ ORGANŲ ATRANKOS IR DARBO UŽMOKESČIO NUSTATYMO TVARKOS APRAŠAS**

**I SKYRIUS**

**BENDROSIOS NUOSTATOS IR SĄVOKOS**

1. Rokiškio rajono savivaldybės (toliau – Savivaldybė) valdomų įmonių vadovų bei kolegialių organų atrankos ir darbo užmokesčio nustatymo tvarkos aprašas (toliau – Aprašas) reglamentuoja Savivaldybės valdomų įmonių vadovų bei kolegialių organų atrankos ir darbo užmokesčio nustatymo tvarką.

2.  Apraše vartojamos sąvokos:

2.1. Savivaldybės valdoma įmonė – akcinė bendrovė ir (ar) uždaroji akcinė bendrovė, kurių vienai ar kelioms savivaldybėms nuosavybės teise priklausančios akcijos suteikia daugiau kaip 1/2 balsų visuotiniame akcininkų susirinkime. (toliau – Bendrovė).

2.2. Akcijų valdytojas – Savivaldybės meras, įgyvendinantis Savivaldybės turtines ir neturtines teises akcinėse ir uždarosiose akcinėse bendrovėse. Jeigu Bendrovėje valdyba nesudaroma, šiame Apraše nurodytas valdybos funkcijas atlieka Akcijų valdytojas.

3. Kitos šiame Apraše vartojamos sąvokos suvokiamos, kaip apibrėžtos kituose įstatymuose ir teisės aktuose.

**II SKYRIUS**

**BENDROVĖS VADOVO ATRANKA**

4. Bendrovės vadovas renkamas viešo konkurso būdu 5 metų kadencijai laikantis veiklos skaidrumo, teisėtumo, lygiateisiškumo principų. Tas pats asmuo tos pačios Bendrovės vadovu gali būti renkamas ne daugiau kaip dvi kadencijas iš eilės. Bendrovės vadovas pradeda eiti pareigas nuo sprendime dėl jo paskyrimo nurodytos dienos. Pasibaigus pirmajai kadencijai Bendrovės vadovas valdybos sprendimu gali būti skiriamas antrajai 5 metų kadencijai, vadovaujantis Rokiškio rajono savivaldybės tarybos patvirtinto Rokiškio rajono savivaldybės valdomų įmonių (bendrovių) pasiektų veiklos tikslų atitikties joms nustatytiems veiklos tikslams vertinimo tvarkos apraše nustatyta tvarka. Pasibaigus antrajai kadencijai, bendrovės vadovas yra atšaukiamas iš pareigų.

5. Bendrovės vadovo atrankos viešą konkursą organizuoja ir vykdo Akcijų valdytojas / Savivaldybės valdomos įmonės valdyba. Apie organizuojamą konkursą turi būti skelbiama bendrovės ir savivaldybės interneto svetainėse.

6. Valdybai priėmus sprendimą atšaukti bendrovės vadovą, su juo sudaryta darbo sutartis pasibaigia Darbo kodekse nustatyta tvarka.

7. Bendrovės vadovas negali būti kito juridinio asmens darbuotoju ar organo nariu be valdybos sutikimo. Valdyba sprendimą dėl sutikimo bendrovės vadovui būti kito juridinio asmens darbuotoju ar organo nariu priima gavusi bendrovės vadovo rašytinį prašymą. Šis bendrovės vadovo prašymas turi būti išnagrinėtas per 10 darbo dienų nuo jo gavimo valdyboje dienos. Sutikimas duodamas, jeigu bendrovės vadovo buvimas kito juridinio asmens darbuotoju ar organo nariu nesukelia interesų konflikto, nekliudo jam tinkamai vykdyti pareigų, nurodytų Civiliniame kodekse, kituose įstatymuose bei šiame apraše ir įstatuose. Bendrovės vadovas, pažeidęs šioje dalyje nustatytą reikalavimą, turi būti atšauktas iš bendrovės vadovo pareigų.

**III SKYRIUS**

**BENDROVĖS KOLEGIALAUS ORGANO ATRANKA**

8. Kandidatai į Bendrovės visuotinio akcininkų susirinkimo renkamą kolegialų organą atrenkami vadovaujantis Lietuvos Respublikos valstybės ir savivaldybių turto valdymo, naudojimo ir disponavimo juo įstatymu, Lietuvos Respublikos Vyriausybėsnustatyta tvarka.

9. Akcijų valdytojas užtikrina, kad visuotinis akcininkų susirinkimas išrinktų kompetenciją turinčius priklausomus ir atranką laimėjusius nepriklausomus kolegialaus organo narius.

10. Akcijų valdytojas sprendžia, ar tikslinga sudaryti kolegialius organus bendrovėse, kurios pagal Lietuvos Respublikos finansinių ataskaitų audito įstatymą nepriskiriamos viešojo intereso įmonėms. Priėmus sprendimą nesudaryti kolegialaus organo bendrovėje rengiamas ir visuotiniam akcininkų susirinkimui teikiamas sprendimo projektas, dėl bendrovės įstatų keitimo.

**IV SKYRIUS**

**BENDROVĖS VADOVŲ DARBO UŽMOKESČIO NUSTATYMAS**

11. Bendrovių vadovų darbo užmokestį sudaro pareiginė alga, kintamoji dalis ir premija:

11.1. Pareiginė alga nustatoma koeficientais, atsižvelgiant į Bendrovės kategoriją, nurodytą Aprašo 13 punkte. Pareiginė alga apskaičiuojama Aprašo 14 punkte numatytą algos koeficientą padauginus iš pareiginės algos (atlyginimo) bazinio dydžio, nustatyto Lietuvos Respublikos pareiginės algos (atlyginimo) bazinio dydžio nustatymo ir asignavimų darbo užmokesčiui perskaičiavimo įstatyme. Bendrovės vadovo pareiginės algos koeficiento dydį nustato savininko teises ir pareigas įgyvendinanti institucija;

11.2. Kintamoji dalis – priklauso nuo Bendrovės tikslų, nustatytų vadovaujantis Rokiškio rajono savivaldybės valdomų įmonių veiklos tikslų vertinimo, patvirtinto Rokiškio rajono savivaldybės tarybos, įgyvendinimo rezultatų. Kintamosios dalis dydį nustato Bendrovės valdyba, jeigu Bendrovėje valdyba nesudaroma – savininko teises ir pareigas įgyvendinanti institucija. Kintamoji dalis išmokama vieną kartą pasibaigus finansiniams metams ir patvirtinus finansinių rodyklių ataskaitų rinkinius, atsižvelgus praėjusių finansinių metų veiklos rodyklių įvykdymą. Kintamoji dalis negali viršyti 30 procentų Bendrovės vadovui praėjusiais finansiniais metais išmokėtos pareiginės algos.

12. Pirmaisiais veiklos metais įsteigtos naujos Bendrovės kategorija ir vadovo pareiginė alga nustatoma pagal prognozuojamą šio Aprašo 13 punkte nurodytą Bendrovės dydį. Naujai priimtam Bendrovės vadovui veiklos rodikliai nustatomi vadovaujantis Aprašo 11.2 papunkčiu.

13. Bendrovės pagal Lietuvos Respublikos įmonių atskaitomybės įstatyme nurodytus rodiklius skirstomos į tris kategorijas:

13.1. I kategorija – didelės įmonės;

13.2. II kategorija – vidutinės įmonės;

13.3. III kategorija – mažos ir labai mažos įmonės.

14. Bendrovės vadovo pareiginės algos dydis nustatomas pagal lentelėje nurodytus koeficientus:

|  |  |
| --- | --- |
| Bendrovės kategorija | Koeficientai(Lietuvos Respublikos pareiginės algos (atlygio) bazinio dydžio nustatymo ir asignavimų darbo užmokesčiui perskaičiavimo įstatyme nustatytais pareiginės algos (atlygio) baziniais dydžiais)  |
| I | 4,9 |
| II | 2,5 |
| III | 1,9 |

15. Bendrovės valdyba ar Savivaldybės vykdomoji institucija, jeigu valdyba nesudaroma, už išskirtinį Bendrovės vadovo indėlį įgyvendinant Bendrovės tikslus arba pasiektus išskirtinius rezultatus, pasibaigus finansiniams metams ir patvirtinus finansinių ataskaitų rinkinius, Bendrovės vadovui iš Bendrovės pelno arba sutaupytų lėšų, skirtų darbo užmokesčiui, gali skirti premiją, kurios dydis negali viršyti jo 4 (keturių) pareiginės algos dydžių.

16. Jeigu asmeniui tais metais, už kuriuos numatoma skirti premiją, buvo paskirta drausminė nuobauda, premija neskiriama.

17. Bendrovės vadovo mėnesinės algos kintamoji dalis priklauso nuo Bendrovės tikslųįgyvendinimo irveiklos rezultatų ir nustatoma atsižvelgiant į praėjusių metų ūkinės ir finansinės veiklos užduočių vertinimo rodiklius.

18. Siektini veiklos rodikliai (užduotys):

| **Eil. Nr.** | **Rodiklis** | **Skaičiavimo formulė** | **Rodiklių reikšmės** | **Bendrovės vadovo mėnesinės algos kintamoji dalis, proc.** |
| --- | --- | --- | --- | --- |
| 1. | Pardavimo pajamų, tenkančių vienam darbuotojui, stabilumas ir/ar didėjimas | Pardavimo pajamos/darbuotojų sk. – praėjusio laikotarpio pardavimo pajamos/praėjusio laikotarpio darbuotojų sk. | >= 0 | 3 |
| 2. | Pagrindinės veiklos pajamų ir sąnaudų santykis, koeficientas | Pardavimo pajamos/(pardavimo savikaina+pardavimo sąnaudos+bendrosios ir administracinės sąnaudos) | >1,1 | 3 |
| 3. | Bendrasis pelningumas | bendrasis pelnas/pardavimo pajamosx100 | >15 proc. | 3 |
| 4. | Nuosavo kapitalo pelningumas (ROE) | grynasis pelnas/nuosavas kapitalas\*100 | > 5 proc. | 4 |
| 5. | Turto pelningumas (ROA) | grynasis pelnas/turtas\*100 | >5 proc. | 4 |
| 6. | Einamojo likvidumo koeficientas | trumpalaikis turtas/trumpalaikiai įsipareigojimai | >= 1,5 | 3 |
| 7. | Apyvartinio kapitalo apyvartumo koeficientas | Pardavimo pajamos/(trumpalaikis turtas -per vienus metus mokėtinos sumos ir kiti trumpalaikiai įsipareigojimai) | >2 | 3 |
| 8. | Investicijų pritraukimas (išskyrus akcininkų investicijas) | - | >0  | 2 |
| 9. | Darbuotojų atlyginimų vidurkio augimas | (vidutinis DU – praėjusio laikotarpio vidutinis DU)/ praėjusio laikotarpio vidutinis DU\*100 | > 5 proc. | 3 |
| 10. | Naujų informacinių ir kitų technologijų , kuriančių pridėtinę vertę, diegimas, naudojimas ir vystymas | - | Taip | 2 |

19. Kiekvienas 18 punkte nurodytas teigiamai įvertintas rodiklis suteikia teisę į nustatyto dydžio pastoviosios darbu užmokesčio dalies priedą – kintamąją dalį. Maksimalus kintamos dalies dydis, pasiekus visus rodiklius, sudaro 30 procentų pastoviosios dalies.

20. Bendrovei nepasiekus nei vieno nustatyto rodiklio, bendrovės vadovui mėnesinės algos kintamoji dalis nenustatoma.

21. Jeigu praėjusių metų Bendrovės veiklos finansiniai rezultatai yra neigiami, mėnesinės algos kintamoji dalis nenustatoma, išskyrus atvejus, kai neigiami finansiniai rezultatai atsirado dėl aplinkybių, kurių Bendrovės vadovas negalėjo kontroliuoti, numatyti ir užkirsti kelio šių aplinkybių ar jų pasekmių atsiradimui. Tokiu atveju Bendrovės vadovo kintamosios dalies dydis negali viršyti 10 procentų mėnesinės algos pastoviosios dalies dydžio.

22. Pradėjus vadovo pareigas eiti naujam vadovui, nustatomas toks jo darbo užmokestis:

22.1. pastoviosios dalies koeficientas, kaip numatyta Aprašo 13 ir 14 punktuose;

22.2. kintamoji dalis priklauso nuo praėjusių finansinių metų Bendrovės veiklos rezultatų ir nustatoma atsižvelgiant į Bendrovės veiklos vertinimo rodiklius, tačiau ne daugiau nei 20 procentų Bendrovės vadovui nustatytos mėnesinės algos pastoviosios dalies dydžio.

23. Bendrovių vadovai kasmet ne vėliau kaip iki balandžio 15 d. valdybai ir akcijų valdytojui, teikia praėjusių finansinių metų veiklos ataskaitą ir informaciją apie nustatytų rodiklių (užduočių) įvykdymą bei strategijos įgyvendinimą, pagal Rokiškio rajono savivaldybės valdomų bendrovių pasiektų veiklos tikslų atitikties joms nustatytiems veiklos tikslams vertinimo tvarkos apraše nustatytus reikalavimus.

24. Bendrovės valdyba įvertina šio Aprašo 23 punkte pateiktus dokumentus ir atsižvelgdama į akcijų valdytojo pateiktą išvadą nustato vadovui algos kintamąją dalį.

25. Bendrovės valdybos ar savivaldybės vykdomosios institucijos, jeigu valdyba nesudaroma, sprendimu Bendrovės vadovui gali būti skiriamos materialinės pašalpos, kai sunki jo materialinė padėtis dėl jo pačio ligos, šeimos narių (sutuoktinio, vaiko (įvaikio), motinos (įmotės), tėvo (įtėvio) ligos ar mirties, stichinės nelaimės ar turto netekimo, jeigu yra rašytinis prašymas ir pateikti atitinkami tai patvirtinantys dokumentai, – iki 5 minimaliųjų mėnesinių algų.

26. Priedai, priemokos ir kitos išmokos Bendrovės vadovui gali būti skiriamos tik pritarus Bendrovės valdybai.

27. Bendrovės vadovui užtikrinamos kitos socialinės garantijos, kaip tai numatyta Lietuvos Respublikos darbo kodekse.

**V SKYRIUS**

**BENDROVĖS KOLEGIALIŲ ORGANŲ NARIŲ ATLYGIS**

28. Bendrovės kolegialaus organo nario atlygio mokėjimo sąlygos nustatomos tarp Bendrovės ir kolegialaus organo nario sudaromoje Bendrovės kolegialaus organo nario veiklos sutartyje (toliau – sutartis), pagal Akcijų valdytojo patvirtintą pavyzdinę formą. Be kitų sąlygų, sutartyje nurodomas kolegialaus organo nariui mokamas fiksuotas mėnesinio atlygio dydis eurais neatskaičius mokesčių. Sutartyje nustatyta tvarka Bendrovė gali kompensuoti kolegialaus organo nariui pagrįstas išlaidas, patirtas vykdant kolegialaus organo nario veiklą Bendrovėje (toliau – pagrįstos išlaidos). Bendrovės kolegialaus organo nariui atlygis ir kompensacija už pagrįstas išlaidas už praėjusį mėnesį ne vėliau nei per 10 kalendorinių dienų nuo to mėnesio pabaigos pervedami į sutartyje kolegialaus organo nario nurodytą banko sąskaitą. Sutarčiai nustojus galioti, atlygis kolegialaus organo nariui turi būti išmokamas iki sutarties nutraukimo dienos, o kompensacija už pagrįstas išlaidas – per 30 kalendorinių dienų nuo sutarties nutraukimo dienos.

29. Akcijų valdytojas inicijuoja klausimo dėl kolegialaus organo narių atlygio už jų veiklą kolegialiame organe mokėjimo ir dydžio nustatymo svarstymą Bendrovės visuotiniame akcininkų susirinkime.

30. Akcijų valdytojas užtikrina, kad mėnesinio atlygio už Bendrovės kolegialaus organo nario veiklą dydis būtų:

30.1. kolegialaus organo nepriklausomo nario ir kolegialaus organo nario, kuris yra kitas atranką inicijuojančio subjekto pasirinktas asmuo, – ne mažesnis kaip 1/4 Bendrovės vadovo vidutinio mėnesinio darbo užmokesčio ir ne didesnis kaip Bendrovės vadovo vidutinis mėnesinis darbo užmokestis;

30.2. valstybės tarnautojo, einančio Bendrovės kolegialaus organo nario pareigas, – ne mažesnis kaip 1/8 ir ne didesnis kaip 1/4 Bendrovės vadovo vidutinio mėnesinio darbo užmokesčio.

31. Rekomenduojama, kad Bendrovės kolegialaus organo pirmininko atlygis būtų ne mažesnis kaip 1/3 Bendrovės vadovo vidutinio mėnesinio darbo užmokesčio.

32. Jeigu Savivaldybės valdomos bendrovės kolegialių organų nariui nustatomas atlygis, jis proporcingai mažinamas arba visai nemokamas, jeigu kolegialių organų narys nedalyvauja posėdžiuose, nepareiškia nuomonės darbotvarkės klausimais ir nebalsuoja dėl jų.

33. Savivaldybės kontroliuojamos bendrovės kolegialių organų narių civilinė atsakomybė gali būti apdrausta vadovaujančių asmenų civilinės atsakomybės draudimu Savivaldybės kontroliuojamos bendrovės lėšomis, pritarus visuotiniam akcininkų susirinkimui.

**VI SKYRIUS**

**BAIGIAMOSIOS NUOSTATOS**

34. Informacija apie Bendrovės vadovo darbo užmokestį (įskaitant taikomą Bendrovės atlygio politiką, jeigu ji patvirtinta, sudedamąsias darbo užmokesčio dalis) skelbiama viešai Savivaldybių turtinių ir neturtinių teisių įgyvendinimo savivaldybių valdomose įmonėse ir savivaldybių valdomų įmonių veiklos skaidrumo užtikrinimo tvarkos aprašo, patvirtinto Lietuvos Respublikos Vyriausybės 2007 m. birželio 6 d. nutarimu Nr. 567 „Dėl Savivaldybių turtinių ir neturtinių teisių įgyvendinimo savivaldybių valdomose įmonėse ir savivaldybių valdomų įmonių veiklos skaidrumo užtikrinimo tvarkos aprašo patvirtinimo“ nustatyta tvarka.

35. Šiuo aprašu privalo vadovautis Savivaldybės vykdomoji institucija bei Savivaldybės valdomų įmonių valdymo organai.

36. Aprašas gali būti keičiamas, pildomas, naikinamas Savivaldybės tarybos sprendimu.

37. Tai, kas nereglamentuota Apraše, sprendžiama taip, kaip numatyta Lietuvos Respublikos teisės aktuose.

38. Kolegialaus organo narių veiklos sutarčių, apskaičiuojamo atlygio dydžio ir atlygio mokėjimo kontrolę užtikrina Bendrovės vadovas.

\_\_\_\_\_\_\_\_\_\_\_\_\_\_\_\_\_\_\_\_